Sciat omnis posteritatis etas, sive bonorum ut devotionem approbet eamque suo auctori Deo commendet, sive malorum ut presumptionis ultionem devitet, Titellum, quendam mediocris facultatis virum, animarum eterno remuneratori Christo Domino et beato Marcello Cabilonensium apostolo dedisse alodium suum, quod habebat in episcopatu Bisontinensi et in vicino ville que dicitur Rofiacus. Hujus itaque alodii capita sunt apud Salaonam et apud Girifontanam, membra apud villam que nuncupatur ex nomine sancti Cornelii, et in Ligna, et apud Oiseneens, et in Guincens unus mansulus cujus incola habet cursum sive usum ad cuncta necessaria in silva quam vulgariter vocant communaliam. Omnia ergo que in iis locis possidebat, sive in agris, sive pratis, seu silvis, bonorum omnium largitori Deo ac supra scripto martiri obtulit, pro remedio anime sue, nec non pro salute predecessorum suorum, eo tenore ut, si in patria obierit, a fratribus sancto patrono famulantibus honorifice sepeliatur. Horum testes habentur, Humbertus Naviliacensis, Titbertus de Monmoret, et mater ejus Aldeberga, ac Jocerannus frater ejus et Bernaldus de Bello monte.